Tesourie sê oor diesel vir Eskom(Argieffoto: GCIS) Eskom het nie deur die normale begrotingsproses aansoek gedoen om finansiering nie. Die bestuur moet dus alle nodige stappe doen om te verseker dat hulle die diesel kry wat nodig is om erge beurtkrag te voorkom. Só het die tesourie gereageer op vrae oor moontlike planne om Eskom by te staan met die aankoop van diesel. “Die aard van die begrotingsproses, wat voorsiening maak vir die nodige wetgewende en uitvoerende toesig, asook goed ingeligte beplanning oor hoe om die land se skaars finansiële hulpbronne toe te wys, maak dit moeilik om enige ad hoc-finansieringsversoeke buite hierdie tydgreep te oorweeg en uit te voer, veral groot versoeke wat op kort kennisgewing gerig word,” het die tesourie in ŉ verklaring gesê. Eskom het die nasionale tesourie vroeër vir R19,5 miljard gevra om diesel te koop. Eskom gebruik sy oopsiklus-gasturbines – wat diesel gebruik – om beurtkragfases te verlaag wanneer opwekkingskapasiteit onder druk is. Eskom het verlede maand gesê hy het nie meer geld vir diesel nie. Die kragvoorsiener het vanjaar reeds meer as R12 miljard aan diesel bestee, veel meer as sy aanvanklike begroting van R6,1 miljard vir die ganse boekjaar. Volgens die tesourie is hy en die minister van finansies egter terdeë bewus van die uitwerking wat Eskom se dieseltekorte op beurtkrag kan hê. “Om daardie rede sal die tesourie voortgaan om met die departement van openbare ondernemings en Eskom te skakel om moontlike oplossings te identifiseer.” Daar is vroeër die week deur Patricia de Lille, minister van openbare werke en infrastruktuur, onthul dat haar departement byna R800 000 aan diesel bestee het om kragopwekkers by ministers se huise te laat loop. Fase 6-beurtkrag is Woensdag van 12:00 tot verdere kennisgewing ingestel. Fase 5-beurtkrag geld van 05:00 Vrydagoggend af.